|  |  |  |  |
| --- | --- | --- | --- |
| Rīgā, | 11.03.2022. | Nr. | 1-132/1936 |
| Uz | 21.02.2022 | Nr. |  |

**Nodibinājumam “Dzīvnieku policija”**

info@dzivniekupolicija.lv

***Informācijai:***

Saeimas Tautsaimniecības, agrārās, vides un

 reģionālās politikas komisijas

Vides un klimata apakškomisijai

Vides konsultatīvajai padomei

Zemkopības ministrijai

Dabas aizsardzības pārvaldei

*Par kolektīvo iesniegumu par taurgovju saglabāšanu Latvijā*

Vides aizsardzības un reģionālās attīstības ministrija (turpmāk-ministrija) ir iepazinusies ar 2022.gada 21.februāra kolektīvo iesniegumu par taurgovju saglabāšanu Latvijā, Vides konsultatīvās padomes 2022.gada 24.februāra atbalsta vēstuli kolektīvajam iesniegumam un informāciju, kas ieļauta z/s “Jungas” 2022.gada 9.februāra un Ķemeru nacionālā parka 2022.gada 2.februāra vēstulēs. Ministrija savas kompetences ietvaros sniedz sekojošu viedokli:

Kā norādīts kolektīvajā iesniegumā un citos publiski pieejamajos informācijas avotos, tad taurgovis jeb Heka šķirnes liellopi (turpmāk-taurgovis) un *Konik polski* šķirnes zirgi (turpmāk-zirgi) tika ievesti Latvijā starptautisku dabas aizsardzības projektu ietvaros no Nīderlandes un Vācijas kā lauksaimniecības dzīvnieki. Dzīvnieku ievešana ir notikusi atbilstoši visām lauksaimniecības dzīvniekiem noteiktajām veterinārajām prasībām. Ievešanas mērķis nav bijis liellopu šķirnes vai zirgu šķirnes saglabāšana, bet gan efektīva zālāju apsaimniekošana, izmantojot abu šķirņu piemērotību šim mērķim.

Ministrija pilnībā piekrīt tam, ka ekstensīva noganīšana ir vienkāršākais un efektīvākais zālāju dabiskošanas un bioloģiskās daudzveidības saglabāšanas un vairošanas veids. Ņemot vērā patreizējo kritisko situāciju ar bioloģiski vērtīgajiem zālājiem, kuru platības turpina sarukt visā valstī, turklāt viens no iemesliem tam ir grūti pieejamu un apsaimniekojamu platību uzturēšana, tam piemērotu liellopu, zirgu un citu zālēdāju šķirņu plašāka izmantošana šādu platību noganīšanā ir viens no efektīvākajiem risinājumiem. Šādu dzīvnieku izmantošana ir arī viens no veidiem, kā sakārtot un atjaunot plašas, ar krūmiem aizaugušas, aizlaistas platības, kas ir zaudējušas ainavisko un bioloģisko vērtību. Kā papildus vērtību var uzskatīt, ka šādu dzīvnieku apskate varētu radīt papildus tūrisma piedāvājumu, kas saistīts ar dabas procesu izzināšanu.

Atbilstoši Dzīvnieku aizsardzības likuma 1.panta 16.punktam savvaļas sugas dzīvnieks ir dzīvnieks, kura evolūciju nav apzināti ietekmējis cilvēks, lai apmierinātu savas vajadzības. Cilvēku veidota dzīvnieku šķirne nav uzskatāma par savvaļas dzīvnieku sugu. Savukārt Sugu un biotopu aizsardzības likuma (turpmāk-likums) izpratnē suga ir savvaļas suga (arī pasugas) tās zinātniskajā nozīmē. Abas šķirnes ir radītas ilgstoša cilvēku veikta selekcijas darba rezultātā. Ministrijas ieskatā ir jāņem vērā tas, ka Latvijā gan taurgovis, gan zirgi tiek turēti ierobežotās platībās. Šie dzīvnieki, arī taurgovis, ir atkarīgi no cilvēka veiktās darbības, piemēram, aploku ierīkošanas un pieskatīšanas.

Nevienas cilvēku selekcionētas šķirnes dzīvnieki nav uzskatāmi par savvaļas faunas pārstāvjiem un nevienā Eiropas valstī tiem nav noteikti savvaļas sugas dzīvnieka statuss (vismaz ministrijas rīcībā nav šādas informācijas). Vēršam uzmanību, ka normatīvie akti tāpat nosaka prasības savvaļas sugu dzīvnieku turēšanai nebrīvē un to izmantošanai cilvēka vēlmju apmierināšanai.

 Ministrijas ieskatā liellopu šķirnes dzīvnieki, kas tiek turēti ar mērķi uzturēt zālājus platības, saskaņā ar Dzīvnieku aizsardzības likumu pēc faktiskā statusa atbilst nebrīvē turētiem dzīvniekiem. Savukārt nebrīvē turētus dzīvniekus iedala pēc to izmantošanas veida (lauksaimniecības dzīvnieki, mājas (istabas) dzīvnieki, sporta, darba un atrakciju dzīvnieki, izmēģinājumu dzīvnieki, dzīvnieki, kurus tur zooloģiskajā dārzā, savvaļas sugu dzīvnieki, kurus tur reģistrētā savvaļas sugas dzīvnieku turēšanas vietā). Iespējams izvērtējama iespēja dzīvniekiem, kas tiek turēti ar mērķi uzturēt zālājus, Dzīvnieku aizsardzības likumā ieviest jaunu dzīvnieku klasifikāciju, piemēram, “*dzīvnieki, ko tur savvaļai pietuvinātos apstākļos bioloģiskās daudzveidības uzturēšanai un kas netiek izmantoti produkcijas ieguvei*”. Savvaļai pietuvinātos apstākļos turētajiem dzīvniekiem nav nepieciešams piemērot tādus labturības standartus un prasības, kādas piemērojamas tradicionāli turētajām lauksaimniecības dzīvnieku šķirnēm, kas tiek izmantotas produkcijas ieguvei. Šī labturības standartu joma tad primāri būtu tā joma, ko varētu pārskatīt nacionālajos normatīvajos aktos, tādējādi atvieglojot vismaz daļu no prasībām šo dzīvnieku turētājiem.

 Turklāt iespējama arī situācija, kurā ierobežotās platībās pieaugot dzīvnieku skaitam var tikt sasniegts dzīvnieku blīvums, kas sāk radīt pārganīšanas riskus, līdz ar to var rasties nepieciešamība dzīvnieku skaita kontrolei. Nenoliedzami šādos apstākļos turētu dzīvnieku gaļa ir kvalitatīva, brīva no jebkādām antibiotikām vai citām kaitīgām vielām, tomēr, ja no ganāmpulka izņemamo dzīvnieku gaļu plāno izmantot realizācijai tirgū, tad piemērojamas noteiktas prasības.

Ministrijai nav pamata apšaubīt Zemkopības ministrijas vai Pārtikas un veterinārā dienesta kompetenci jautājumos, kas saistīti ar attiecīgās jomas Eiropas Savienības (turpmāk- ES) normatīvo aktu prasību piemērošanu vai normu interpretāciju. Eiropas Parlamenta un Padomes Regula (EK) Nr. 853/2004 (2004. gada 29. aprīlis), ar ko nosaka īpašus higiēnas noteikumus attiecībā uz dzīvnieku izcelsmes pārtiku, nosaka izņēmumus un vieglākas prasības attiecībā uz medījamajiem dzīvniekiem, tai skaitā tādiem, ko tur ierobežotās platībās. Secināms, ka attiecībā uz liellopu un zirgu šķirnēm šis izņēmums nav piemērojams, jo tie Regulas izpratnē nav uzskatāmi par medījamiem dzīvniekiem. Atbilstoši Komisijas deleģētās regulas (2019. gada 28. jūnijs) ar ko attiecībā uz noteikumiem, kurus piemēro sauszemes dzīvnieku turēšanas objektiem un inkubatoriem, un attiecībā uz konkrētu sauszemes dzīvnieku un inkubējamu olu izsekojamību papildina Eiropas Parlamenta un Padomes Regulu (ES) 2016/429 definīcijām:

-“liellops” jeb “liellopu sugas dzīvnieks” ir nagainis, kas pieder pie *Bison* ģints, *Bos* ģints (ietver *Bos, Bibos, Novibos* un *Poephagus* apakšģinti) vai *Bubalus* ģints (ietver *Anoa* apakšģinti), un šādu dzīvnieku krustojumu pēcnācējs;

-“zirgu sugu dzīvnieks” jeb “zirgs” ir nepārnadzis, kas pieder pie *Equus* ģints (ietver zirgus, ēzeļus un zebras), un šādu dzīvnieku krustojumu pēcnācējs.

 Ņemot vērā, ka ES regulas ir tieši piemērojamas un saistošas visām ES dalībvalstīm, ministrijas ieskatā jautājums nav risināms tikai Latvijas līmenī, jo jebkādu izņēmumu piemērošana saistībā ar veterinārajām vai citām prasībām, kas ir pretrunā ar ES regulu nosacījumiem, būtu prettiesiska. Taurgovis tāpat kā citu šķirņu liellopi un zirgi tiek turētas nebrīvē arī daudzviet citās ES dalībvalstīs, kur tieši tāpat kā Latvijā tos izmanto atklātu platību noganīšanā aizsargājamās dabas teritorijās, gan ārpus tām. Mūsu rīcībā nav informācijas par citu ES dalībvalstu valstu praksi attiecībā par ES regulu prasību piemērošanu attiecībā uz šādiem dzīvniekiem vai par īpašām problēmām tās piemērot (piemēram, attiecībā uz marķēšanu, paraugošanu, slimību kontroli, labturības prasībām). Ja problēmas ir vairumā ES dalībvalstu, tad iespējams tās ir risināmas ES līmenī.

 Attiecībā uz kolektīvajā iesniegumā minēto iniciatīvu par jaunu sugu ieviešanu vai “izmirušo sugu” atgriešanu Latvijas faunā, ministrija vērš uzmanību, ka likumā jau ir ietverts attiecīgs regulējums - prasības par introdukciju un reintrodukciju. Sugu introdukcijas un reintrodukcijas nosacījumi un kārtība ir noteikta Ministru kabineta 2010.gada 21.decembra noteikumos Nr.1165 “Kārtība, kādā izsniedz atļaujas nemedījamo sugu indivīdu iegūšanai, ievieš Latvijas dabai neraksturīgas savvaļas sugas (introdukcija) un atjauno sugu populāciju dabā (reintrodukcija)”.

 Atbilstoši likumam, ja sugas reintrodukcija ir nepieciešama sugas saglabāšanai vai atjaunošanai, reintrodukciju var veikt, saņemot ikreizēju Dabas aizsardzības pārvaldes izdotu atļauju, kuras pamatā ir attiecīgās nozares institūcijas eksperta atzinums. Ministrijas ieskatā cilvēku selekcijas rezultātā radītas liellopu šķirnes vai zirgu šķirnes neatbilst sugas definīcijai. Selekcionētas šķirnes gadījumā nav pamata uzskatīt, ka ieviešana savvaļā būtu agrāk izzudušu sugu populāciju atjaunošana. Šāda darbība būtu pretrunā ar pašu sugas reintrodukcijas jēdzienu, būtību un principiem.

 Sugu introdukcija jeb Latvijas dabai neraksturīgu sugu ieviešana atbilstoši likumam ir pieļaujama, lai apmierinātu neatliekamas ekonomiskās vai sociālās vajadzības. Sugu introdukcija ir pieļaujama tikai ar atļauju, kuru izsniedz pēc tam, kad veikts ietekmes uz vidi novērtējums. Bet arī šajā gadījumā runa ir par savvaļas sugas, ne cilvēku selekcionētas šķirnes introdukciju.

 Papildus jāatzīmē, ka kopš Latvijas valstiskās neatkarības atjaunošanas un patreizējās dabas aizsardzības normatīvo aktu sistēmas izveidošanas, Latvijā nav veikta Latvijas dabai neraksturīgu sugu introdukcija. Ministrijai nav zināmas tādas neatliekamas ekonomiskās vai sociālās vajadzības, kuru apmierināšanai pēc ietekmes uz vidi novērtējuma procesa veikšanas būtu nepieciešama kādas sugas introdukcija.

Kolektīvajā iesniegumā kā galveno juridisko problēmu kolektīvā iesnieguma autori ir identificējuši dzīvnieku statusa tiesiskā regulējuma trūkumus. Kā iepriekš minēts, dzīvnieka statuss (pēc faktiskā, pēc izmantošanas veida u.c.) ir noteikts Dzīvnieku aizsardzības likumā. Papildus jāņem vērā arī tieši piemērojamo ES regulu prasības un tajās iekļautās definīcijas. Jāpiekrīt, ka esošais regulējums attiecībā uz dzīvniekiem ir fragmentēts un izkaisīts pa dažādu nozaru normatīvajiem aktiem (Dzīvnieku aizsardzības likumā, Medību likumā, Veterinārmedicīnas likumā, Sugu un biotopu aizsardzības likumā un tiem pakārtotajos Ministru kabineta noteikumos), kas no dzīvnieku turētāju viedokļa rada apgrūtinājumu. Tomēr, neatkarīgi no tā, kāds ir dzīvnieka statuss, uz tā turēšanu nebrīvē vienmēr attieksies noteiktas veterinārmedicīniskās un labturības prasības.

Atbilstoši Zemkopības ministrijas sniegtajai informācijai 2022.gada 28.martā ir plānota ieinteresēto pušu sanāksme, lai turpinātu rast vienotu risinājumu attiecībā par taurgovju turēšanu.

Ar cieņu

Valsts sekretāra vietnieks vides aizsardzības jautājumos Andris Ķēniņš

V.Bernards, 67026524

Vilnis.bernards@varam.gov.lv

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |